ANEXĂ

Procedură de informare şi consultare în vederea adoptării anumitor decizii şi a altor măsuri care urmează să fie luate în cursul perioadei premergătoare aderării

I.

1. În scopul de a asigura informarea adecvată a Republicii Cehe, Republicii Estonia, Republicii Cipru, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia şi Republicii Slovace, numite în continuare "statele în curs de aderare", orice propunere, comunicare, recomandare sau iniţiativă care ar putea conduce la decizii ale instituţiilor sau organismelor Uniunii Europene sunt aduse la cunoştinţa statelor în curs de aderare după ce au fost transmise Consiliului.

2. Consultările au loc la cererea motivată a unui stat în curs de aderare, în care sunt expuse clar interesele statului respectiv ca viitor membru al Uniunii, precum şi observaţiile sale.

3. De regulă, hotărârile administrative nu dau naştere unor consultări.

4. Consultările au loc în cadrul unui comitet interimar compus din reprezentanţi ai Uniunii şi ai statelor în curs de aderare.

5. Din partea Uniunii, membrii comitetului interimar sunt membrii Comitetului reprezentanţilor permanenţi sau persoane desemnate de aceştia în acest scop. Comisia este invitată sa şi trimită reprezentanţi la lucrările în cauză.

6. Comitetul interimar este sprijinit de un secretariat, care este cel al Conferinţei, mandatul său fiind prelungit în acest scop.

7. În mod normal consultările au loc imediat ce lucrările pregătitoare efectuate la nivelul Uniunii în vederea adoptării de decizii de către Consiliu conduc la elaborarea de linii directoare comune care să permită organizarea eficientă a consultărilor respective.

8. Dacă, după consultări, persistă dificultăţi serioase, problema poate fi abordată la nivel ministerial la cererea unui stat în curs de aderare.

9. Dispoziţiile de mai sus se aplică mutatis mutandis deciziilor Consiliului Guvernatorilor Băncii Europene de Investiţii.

10. Procedura prevăzută în paragrafele de mai sus se aplică de asemenea oricărei decizii pe care urmează s o adopte statele în curs de aderare şi care ar putea afecta angajamentele ce rezultă din calitatea lor de viitoare membre ale Uniunii.

II.

1. Procedura prevăzută la partea I se aplică mutatis mutandis proiectelor de strategii comune ale Consiliului în sensul articolului 13 din TUE, proiectelor de acţiuni comune ale Consiliului în sensul articolului 14 din TUE şi proiectelor de poziţii comune ale Consiliului în sensul articolului 15 din TUE, sub rezerva următoarelor dispoziţii.

2. Preşedinţiei îi revine sarcina de a aduce aceste proiecte la cunoştinţa statelor în curs de aderare atunci când propunerea sau comunicarea provine de la un stat membru.

3. Dacă statele în curs de aderare nu ridică obiecţii motivate, consultările pot avea loc sub forma unui schimb de mesaje prin mijloace electronice.

4. În cazul în care consultările au loc în cadrul Comitetului interimar, membrii acestui Comitet care aparţin Uniunii pot fi, dacă este cazul, membrii Comitetului Politic şi de Securitate.

III.

1. Procedura prevăzută la partea I se aplică mutatis mutandis proiectelor de poziţii comune, deciziilor cadru şi deciziilor Consiliului, în sensul articolului 34 din TUE, precum şi elaborării de convenţiilor după cum se prevede în articolul în cauză, sub rezerva următoarelor dispoziţii.

2. Preşedinţiei îi revine sarcina de a aduce aceste proiecte la cunoştinţa statelor în curs de aderare atunci când propunerea sau comunicarea provine de la un stat membru.

3. În cazul în care consultările au loc în cadrul Comitetului interimar, membrii acestui Comitet care aparţin Uniunii pot fi, dacă este cazul, membrii comitetului menţionat în articolul 36 din TUE.

IV.

Republica Cehă, Republica Estonia, Republica Cipru, Republica Letonia, Republica Lituania, Republica Ungară, Republica Malta, Republica Polonă, Republica Slovenia şi Republica Slovacă iau măsurile necesare pentru a se asigura că aderarea lor la acordurile şi convenţiile prevăzute în articolul 3 alineatul (4), articolul 5 alineatul (1) a doua teză, articolul 5 alineatul (2), articolul 6 alineatul (2) primul paragraf şi articolul 6 alineatul (5) din actul privind condiţiile de aderare şi adaptările tratatelor coincide, pe cât posibil şi în condiţiile prevăzute în actul respectiv, cu intrarea în vigoare a Tratatului de aderare.

În măsura în care acordurile sau convenţiile prevăzute în articolul 3 alineatul (4), articolul 5 alineatul (1) a doua teză şi articolul 5 alineatul (2) există numai sub formă de proiect, nu au fost semnate încă şi probabil nu mai pot fi semnate în perioada premergătoare aderării, statele în curs de aderare vor fi invitate să se asocieze, după semnarea Tratatului de aderare şi în conformitate cu procedurile corespunzătoare, la elaborarea proiectelor respective, într un spirit pozitiv şi într un mod care să faciliteze semnarea lor.

V.

În ceea ce priveşte negocierea protocoalelor referitoare la tranziţie şi adaptare cu ţările co-contractante menţionate în articolul 6 alineatul (2) şi (6) din actul privind condiţiile de aderare, reprezentanţii statelor în curs de aderare se asociază lucrărilor ca observatori, alături de reprezentanţii statelor membre actuale.

Anumite acorduri nepreferenţiale încheiate de Comunitate, care rămân în vigoare după data aderării, pot face obiectul adaptărilor sau ajustărilor pentru a se ţine seama de extinderea Uniunii. Adaptările sau ajustările respective vor fi negociate de către Comunitate în asociere cu reprezentanţii statelor în curs de aderare, conform procedurii prevăzute în paragraful precedent.

VI.

Instituţiile elaborează în timp util textele prevăzute în articolele 58 şi 61 din actul privind condiţiile de aderare şi adaptările tratatelor.

--------------------------------------------------